फर्जी तरीके से 26 साल से नौकरी कर रहे क्लर्क पर मामला दर्ज
2014 में जिपं सीईओ की जांच रिपोर्ट पर तत्कालीन कलेक्टर ने दिए थे एफआईआर के आदेश
भास्कर संवाददाता | गुना
26 साल से कलेक्टोरेट और जिला पंचायत में नौकरी करने वाले एक क्लर्क के खिलाफ कैंट थाने में प्रशासन के आदेश पर एफआईआर दर्ज हुई है। आरोप है कि उसने फर्जी तरीके से नौकरी हासिल की। उक्त क्लर्क के खिलाफ फरवरी 2014 में जिला पंचायत सीईओ ने जांच की थी, जिस पर तत्कालीन कलेक्टर ने एफआईआर दर्ज करने के आदेश दिए थे। तीन साल बाद अब जाकर एफआईआर दर्ज हुई है।
कैंट थाना प्रभारी आशीष सप्रे ने बताया कि क्लर्क मुकेश खुल्वे के खिलाफ धारा 420 के तहत मामला दर्ज किया गया है। जिला पंचायत के सीईओ के जांच प्रतिवेदन पर यह कार्रवाई की गई है। प्रथम दृष्टया उनके खिलाफ आरोप सही पाए जाने के बाद अब आगे की जांच की जा रही है। 1990 से सरकारी नौकरी कर रहे उक्त क्लर्क की मूल नियुक्त जिला पंचायत में दैनिक वेतनभोगी कर्मचारी के रूप में हुई थी। इसके बाद वह कैसे नियमित वेतनमान पर कलेक्टोरेट में कैसे नियुक्त हो गया? किसने इसके आदेश किए? यह आज तक एक राज है। जिन दस्तावेजों से यह राज खुल सकता था, वे गायब हो चुके हैं।
पुलिस बोली-कागज गायब करने में हो सकता है हाथ
आरोपी खुद ही कलेक्टोरेट की स्थापना शाखा का प्रभारी था और उसकी नियुक्ति संबंधी दस्तावेज उसके ही कब्जे में थे। पुलिस की रिपोर्ट में यह आरोप लगाया गया है कि उक्त कागजातों के गायब होने में खुद क्लर्क का हाथ हो सकता था।
आर्म्स लाइसेंस के
घोटाले में सस्पेंड
उक्त क्लर्क पिछले 26 साल के दौरान कलेक्टोरेट में कई अहम शाखाओं का प्रभारी रहा है। इनमें आर्म्स शाखा अहम थी, जिस पर काम करने के दौरान उसके खिलाफ लाइसेंस में घोटाले का आरोप लगा। इस मामले में उसे सस्पेंड किया गया और बाद में कोर्ट से उसे राहत मिली। वर्तमान में वह जनपद में पदस्थ है।
तीन साल से दबी थी फाइल
इस मामले की फाइल पिछले तीन साल से दबी थी। तत्कालीन कलेक्टर संदीप यादव ने इस मामले की जांच जिला पंचायत सीईओ शेखर वर्मा से कराई थी। उन्होंने फरवरी 2014 में अपनी जांच रिपोर्ट सौंप दी। इसके आधार पर कलेक्टर ने जुलाई 2014 को कैंट पुलिस को क्लर्क के खिलाफ एफआईआर के आदेश दिए। तीन साल बाद अब जाकर एफआईआर दर्ज हो पाई है।
bho_Deva hin_Deva bho_Deva hin_Deva hin_Deva hin_Deva hin_Deva hne_Deva hne_Deva hin_Deva hin_Deva hin_Deva